
The Concept of Mard e Darvesh in the Ghazals of Meer Taqi Meer.
Abstract:
In our old poetic works, to be more specific, Urdu ghazal written between seventeenth and ninteenth century, we discover several mystical or Sufistic terms. Some of these terms, for example, are Khirqah, Baia,at, Tareeqat, Zikr, khanqah, sajjada and sufi.
Darwesh is a term used for a religious mendicant. All the way through, from very bigginig till the ninteenth century we witness the term Darwesh frequently being used by almost all the prominent poets. Urdu poets like Zahoorud din Hatim, Shakir Naji Qaim Chandpuri, Meer taqi Meer, Khawaja Haider Ali Atish and Allama Muhammad Iqbal has shown great fondness for this specific sufistic term. Most prominently, Meer Taqi Meer has used this term, thus the paper focuses at discovering multiple meaningful ways and possibilities explored by Meer Taqi Meer, while using this term that holds a particular significance in Islamic Sufiism. A comparative study of thoughts and styles of different poets is also a point of consideration for the researcher.

درویش فارسی زبان کا لفظ ہے ۔لفظ درویش سے متعدد معنی مراد لیے جاتے ہیں جیسے محتاج،گوشہ نشین ، علم لدّنی کا وارث، متوکل، در در پھر کر مانگنے والا، خدا رسیدہ بزرگ، سیلانی فقیر ،اللہ کے واسطے فقر اختیار کرنے والا، اپنے پاس مال و زر جمع نہ رکھنے والا وغیرہ۔ عربی میں اس کا متبادل لفظ’’ فقیر‘‘ ہے۔فقیر وہ ہے جو اپنے اور اہل و عیال کے لیے چند روز کا اسباب رکھے، اس سے تجاوز نہ کرے۔فقر کی شاہ اکبر دانا پوری (۱۹۰۹تا۱۸۴۳)نے دو اقسام بیان فرمائی ہیں۔ فقر اضطراری  ( جس سے پناہ مانگنا چاہئے) اور فقر اختیاری( جس پر رسول اللہ ﷺ نے فخر فرمایا) [endnoteRef:2]۔ [2:  ۔	شاہ اکبر دانا پوری،ادراک(آگرہ:  مطبع شوکت  شاہجہانی، 1891ء)،5۔] 

فقیر اور درویش کثیر الاستعمال اصطلاحات ہیں جو ایک سے زیادہ اور مماثل معنوں میں استعمال کی جاتی ہیں او ر ان معنوں کا تعین متن کے سیاق سے کیا جاتا ہے ۔ کسی خاص مزار یا درگاہ کے وابستگان کو بھی درویش کہہ دیا جاتا ہے۔ 
فارسی لفظ درویش سے مراد در در پھر کر رزق طلب کرنے والا ایسادریوزہ گر ہے جو یہ عمل کسی مذہبی عقیدے کے تحت انجام دیتا ہے۔ [endnoteRef:3] [3:  ۔	تھامس پیٹرک ہیوز [Thomas Patrick Hughes]،A Dictionary of Islam(لاہور: پریمئیر بک ہاؤس،س،ن)،70۔
اصل متن:
A persian word for a religious mendicant, a darwesh. It is derived from the word “dar” a door; lit. one who goes from door to door.] 

درویش کا ’’دَرآویز‘‘ سے استخراج بھی قرین قیاس ہے یعنی ایک ہی در کا ہوکے رہنے والا۔ فارسی میں ایک لفظ ’’دُرویش‘‘ دال پر پیش کے ساتھ بھی ہے جس کے معنی ہیں موتی سے مشابہ یا موتی بکھیرنے والا۔ اردو کے کسی اہم شاعر نے اس تلفظ کے ساتھ دُرویش کا لفظ شعر میں نہیں باندھا لہٰذاآئندہ بحث میں ہمارے پیش نظر لفظِ دَرویش ہی رہے گا۔
تصوف کی تعلیمات کے مطابق درویش وہ ہے جس نے ماسوا اللہ سے امید اٹھا لی ہواور کلی طور پر خدا پر انحصار کرنا سیکھ لیا ہو۔دریوزہ گری درویشوں کا ایک طریقہ ہے، ایک درویشانہ رسم ہے۔ درحقیقت در در جا کر دستِ سوال دراز کرنے کا تعلق مادی ضروریات کی تسکین سے زیادہ روحانی تشنگی سے ہے۔ درویشوں کے ہاں،مانگنا، نفس کو عاجزی سکھانے کے لیے ہے نہ کہ ٹکڑے کی طمع میں۔درویشوں کا وجود خدائی رازوں میں سے ایک راز ہے۔ ایک درویش کا علوم اسلامی کا ماہر ہونا ضروری نہیں اس لیے کہ ان کا علم کتابی نہیں بلکہ وہ اشیاء کو ان کی اصل سے پہچانتے ہیں۔  
عین الفقر میں حضرتِ سلطان باہوؒ     (1630ء ۔1691ء) لکھتے ہیں:
عالم طالب علم ہے اور فقیر طالب مولیٰ ہے۔ علما کی نظر حروف و سطور و اوراق پر ہوتی ہے اور صاحبِ معرفت فقیر کی نظر نور الٰہی پر ہوتی ہے۔ علماء کہتے ہیں کہ مسائل علم( فقہ) یاد کر، فقیر کہتا ہے کہ اللہ کا ذکر زیادہ سے زیادہ کر اور ( ظاہری) علم سے پرہیز کر اور اسے ترک کر۔ علماء کو روزی و معاش کے لیے زر و سیم کا انتظار رہتا ہے جب کہ فقیر دنیا اور اہل دنیا سے بیزار ہے۔ علما کہتے ہیں کہ اہل دنیا کا ہاتھ پکڑ کیوں کہ  ( دنیا میں) مرد صالح سے مدد لینا نیک نامی ہے۔ فقیر کہتا ہے کہ اہل دنیا کا ہاتھ پکڑنا مطلق حرام ہے۔[endnoteRef:4] [4:  ۔	سلطان باہو، عین الفقر، مترجم: کے بی نسیم(لاہور: سلطان باہو اکیڈمی، 1995ء) ،206۔] 

اکبر الٰہ آبادی (1846ء -1921ء) نے زاہد وصوفی کے اس فکری و عملی تفاوت کوز اہد کے’’ خوفِ آخرت‘‘ اورصوفی کے ’’ذوقِ آخرت‘‘  کی تراکیب سے بیان کیا ہے۔ 
عقل زاہد، عشق صوفی میں بس اتنا فرق ہے
اس کو خوفِ آخرت ہے اس کو ذوق آخرت  [endnoteRef:5]
 [5:  ۔	اکبر الٰہ آبادی، کلیاتِ اکبر الٰہ آبادی، مرتب: خواجہ محمد زکریا(لاہور: الحمد پبلی کیشنز، 2022ء)،147۔] 

اسلامی تصوف کے کسی بھی سلسلے کے وابستگان کو دَرویش کہا جا سکتا ہے۔ہر خطے کے درویشوں کی اپنی مخصوص رسوم ہوتی ہیں جن کی وہ ذوق و شوق سے پاسداری کرتے ہیں۔یہ رسوم پیش رو صوفیا کا روحانی ورثہ ہونے کی وجہ سے بے حد تکریم کی متقاضی سمجھی جاتی ہیں اور ان کی بجا آواری سے روحانی فیوض و برکات کے حصول کی توقع رکھی جاتی ہے۔بیشتر درویش انتہائی درجے کی سادہ زندگی گزارتے ہیں۔ علامہ اقبالؒ                   کا ’’مرد آزاد ‘‘ یہی دَرویش ہے جو ما سوا اللہ سے بے نیاز ہے۔ 
امینِ راز ہے مردان حُر کی دَرویشی
کہ جبرئیل سے ہے اس کو نسبتِ خویشی[endnoteRef:6]
 [6:  ۔	علامہ اقبال، کلیات اقبال اردو،اشاعت اول  (لاہور:اقبال اکادمی پاکستان، 1999ء)،366۔] 

شاہ عبدالصمد  اصطلاحاتِ صوفیہ میں لفظ ’’ آزاد‘‘  کے معنی یوں بیان کرتے ہیں:
جو شخص ہمہ تن جمال و جلال حق سبحانہ تعالیٰ کی طرف اس طرح متوجہ ہو کہ دونوں جہان سے اس کا دل سرد ہو۔ تمام قیوداتِ بشری اور رسوماتِ جسمانی سے اسے اخلاص حاصل ہو بلکہ فکر ِمعاش و معاد سے بے فکر ہو اسے آزاد کہتے ہیں۔ ایسا شخص سوا، ذات حق سبحانہ کے کسی دوسری طرف متوجہ نہیں ہوا کرتا۔[endnoteRef:7] [7:  ۔	شاہ عبدالصمد،اصطلاحات صوفیہ( دہلی: دلی پرنٹنگ ورکس، 1929ء)،14۔] 

یہی صفات ایک مرد درویش میں پائی جاتی ہیں۔
مرد درویش کا سرمایہ ہے آزادی و مرگ
ہے کسی اور کی خاطر یہ نصاب ِزر و سیم[endnoteRef:8]
 [8:  ۔	علامہ اقبال، کلیات اقبال اردو، 389  ۔] 

اردو غزل میں بطور خاص میر تقی میرؔ (1723ء-1810 ء) کے یہاں ’’درویش‘‘ کا لفظ اپنے حقیقی معنوں میں بکثرت استعمال ہوا ہے۔میرؔ کے کم و بیش ایسے ہر شعر میں درویشانہ زندگی کے انسلاکات یعنی مردِدرویش کی کسی نہ کسی صفت کو موضوع بنایا گیاہے۔ترک ِدنیا، توکل،بے سروسامانی، سادگی،دعاگوئی، مخلوق کے لیے خیر طلبی،درویشوں کی باہمی محبت و مودّت،اسبابِ ظاہری سے بے نیازی اور اس کے ساتھ غیر معمولی قوتِ ارادی یہ درویشوں کا باطنی سامایہ ہے۔
میں میر ترک لے کر دنیا سے ہاتھ اٹھایا
درویش تُو بھی تو ہے حق میں مرے دعا کر[endnoteRef:9]
 [9:  ۔	میر تقی  میر، کلیات میر،جلد سوم،  مرتب:کلب علی خاں فائق(لاہور:مجلس ترقی ادب، 1992ء)، 94۔] 

آرائش درویشی بھی اپنی نہیں بے لطف
ہے بوریے کا نقش مرے تن پہ اُتو سا[endnoteRef:10]
 [10:  ۔	ایضاً، 55۔] 

ہے توکّل جی سے ہم درویش ہیں
کر ہی چکتے ہیں جو کچھ دل میں ٹھنے[endnoteRef:11]
 [11:  ۔	ایضاً، 203۔] 

درویشوں کی اسبابِ ظاہری سے بے رغبتی، درویشوں کا شوق الٰہی اور ان کے تصرّفات، درویشوں کے ٹھکانے جیسے تکیے، گویا میرؔ نے اپنے اشعار میں فقراء کی تہذیبی زندگی کی تجسیم کردکھائی ہے۔ یہ تہذیب کامل ، مہذب اورعین فطری ہے۔ اس کے برعکس تہذیب ِدیگر یعنی مادی انسان کا بنا کردہ نظام ناقص ہے۔ دونوں متوازی نظاموں کا موازنہ میر ؔکے یہاںمتعدد مقامات پر نظر آتا ہے۔
درویش کچھ گھٹا نہ بڑھا ملک ِ شاہ سے
خرقہ، کلاہ پاس جو اسباب تھا سو تھا[endnoteRef:12]
 [12:  ۔	میر تقی  میر، کلیات میر،جلد اول،  مرتب:کلب علی خاں فائق ( لاہور: مجلس ترقی ادب،2011ء) ، 68۔] 

 مادیت پسند انسان کا سرمایہ ء لباس اپنی گوناگونی، افراط اور رنگارنگی کے باوجود پارچوں کا ایک ڈھیر ہے جو انسانی ضرورت کے صرف ایک آدھ پہلو کی تشفّی کرتا ہے یعنی ستر پوشی اور زیب وزینت جب کہ درویش کا خرقہ اور کلاہ محض کپڑوں کے ٹکڑے نہیں بلکہ پوری روحانی تہذیب کے ترجمان ہیں۔لباس( جو انتہائی ذاتی اور نجی شے ہے) درویشی کی اقلیم میں یہ فرد ِواحد کا سرمایہ نہیں رہتا بلکہ روحانی جانشینوں کو منتقل ہونے والے برکات کے حامل ورثے کا ایک اہم جز بن جاتا ہے۔ اس سے ایک ماضی اورایک مستقبل وابستہ ہوتا ہے۔ اس کے ساتھ زمان و مکان کا ایک وسیع تصور وابستہ ہے۔یوں مثالی طور پر درویش اِس عظیم سرمائے کے امین ہوتے ہیں۔میر ؔنے غزل میں جہاں درویشانہ روش کی ترجمانی کا حق ادا کیا ہے وہیں درویشی کے اس منصب کا حق ادا نہ کرنے والوں کو بھی آڑے ہاتھوں لیا ہے۔ میرؔ کی جرات پسندی بھی شعر سے ہویدا ہے۔ 
ہوا ہے عارفان شہر کو عرفان بھی اوندھا
کہ ہر درویش ہے مارا ہوا شوق الٰہی کا[endnoteRef:13]
 [13:  ۔	میر تقی  میر، کلیات میر،جلد سوم، 67۔] 

خانقاہ کے عظیم الشان وجود کے اعتراف میں بھی میر ؔکے کئی خوب صورت اشعار مل جاتے ہیں جن میں براہ راست نہ سہی، بلاواسطہ طور پر اس عظیم روحانی مرکز کے حسن ِوجود کو سراہا گیا ہے۔ذیل کے شعر کا حسن یہ ہے کہ خشت و سنگ کی عمارت کی رعایت سے انسان کی توجہ فکری قبلے کی درستی کی طرف کروائی گئی ہے۔باطن کا رخ درست ہوگا تبھی ظاہر کی سمت نمائی بہتر طور پر ہو سکے گی۔شعر میں نغمگی جو میرؔ کی طویل بحور والی غزلوں کا امتیاز ہے بھی بدرجہ اتم موجود ہے۔
کیا ہو محو ِعمار ت منعم اے معمار خرابی ہے
بن آوے تو گھر ویراں درویشوں کے تعمیر کرو[endnoteRef:14]
 [14:  ۔	میر تقی  میر، کلیات میر،جلد چہارم،  مرتب:کلب علی خاں فائق( لاہور: مجلس ترقی ادب،2006ء)122۔] 

میرؔ کے ایک اور شعر میں ’’عمارت ِدل درویش‘‘ کی خوب صورت سہ لفظی ترکیب سے جہاں شعر کے صوتی آہنگ میں نغمگی پیدا ہوئی ہے وہیں اس لطیف نکتے کی طرف بھی اشارہ ملتا ہے کہ فقر کی دنیا کا مرکز انسان کا دل ہے۔میرؔ کا سادہ سے سادہ شعر بھی کسی ایک معنی پر اکتفا نہیں کرتا۔یہی معاملہ ذیل کے شعر میں بھی ہے۔
ثبات قصر و در و بام و خشت و گِل کتنا
عمارت ِ دل درویش کی رکھو بنیاد[endnoteRef:15]
 [15:  ۔	میر تقی  میر، کلیات میر،جلد سوم، 89۔] 

ایک سادہ سا معنی تو یہ ہوسکتا ہے کہ اپنی مادی دنیا میں مگن رہنے والے درویشوں کے وجود سے باخبر رہیں اور ان کے دلوں میں گھر کرلینے کی کوشش کریں۔فقراء کے اکرام میں کمی نہ کریں۔ ان کے بابرکت وجود کی روحانیت کو عالم اسباب کی مادیت پر جو فوقیت حاصل ہے اسے تسلیم کریں۔ دوسرا اور زیادہ لطیف معنی یہ ہے کہ اسی مادی دنیا میں اپنے وجود کے اندر ایک روحانی دنیا کی بنا رکھی جائے جسے میرؔ نے ’’عمارت  دل درویش‘‘ سے تعبیر کیا ہے۔تا آنکہ اس خِشت و گِل کی دنیا کی یقینی بربادی کے بعد بھی فقر کی سلطنت میں انسان کا روحانی وجود بحال اور فعال رہے۔
چھوٹی بحر میں میرؔ ہی کا ایک اور سادہ سا شعر دیکھیے جس میں’’ تصرّف‘‘ کی متصوفانہ اصطلاح کو بڑی خوب صورتی  سے استعمال کیا گیا ہے۔شعر میں خود کلامی[Monologue] کا لطف بھی موجود ہے۔
آپ ہی صرف ِ عشق ہو جانا
یہ بھی درویش کا تصرّف ہے[endnoteRef:16]
 [16:  ۔	میر تقی  میر، کلیات میر،جلد اول،226۔] 

تصرف کی تشریح میں قاضی عبدالکبیر منصور پوری لکھتے ہیں:
غلبہ مادی ہونا، متصرّف ہونا، تصرّفات سے اعجاز یا کرامتیں سبھی مراد ہوتی ہیں۔اس کے معنی قوت اشیائے عالم پر تصرّف رکھنا بھی ہیں۔[endnoteRef:17] [17:  ۔	قاضی عبدالکبیر منصور پوری،فرہنگ اصطلاحات تصوف (لاہور: مغربی پاکستان اردو اکیڈمی،2011ء )،46۔] 

میرؔ نے تصوف کی اصطلاحات کو شعر میں کثرت کے ساتھ برتا تواس احتیاط اور ایمانداری کے ساتھ کہ ان کے اشعار میں صوفیانہ مطالب سے انحراف کی بھی کوئی صورت نہیں نکلتی اور شعر میں ایک سے زیادہ معنی کی گنجائش بھی پیدا ہوجاتی ہے۔ فن شاعری کے ساتھ علم تصوف پر میرؔ کا یہ تصرّف بھی حیرت انگیز ہے۔ قاضی عبدالکبیر منصور پوری کی تشریح کو مد نظر رکھا جائے تو تصرّف مرد ِدرویش کے مادی دنیا کے اسباب پر اختیار کو کہتے ہیں۔ میرتقی میرؔنے یہاں بھی قدم سرحدِ امکانات سے آگے ہی رکھا ہے یعنی تصرّف کا تعلق عالم اسباب ہی سے نہیں جوڑا بلکہ اسے باطن کی دنیا کی تسخیر سے جاملایا ہے۔ملا دے خاک میں خود کو اگر کچھ مرتبہ چاہے ! کرامت منجانب اللہ ہے اس لیے لائق تکریم ہے۔خود اہل کرامت کی نظر میں کرامت کا سرزد ہونایا نہ ہونا غیر اہم ہے۔فقیر خود کو صرف ِعشق کرکے منزل پر پہنچتا ہے اور یہی اس کی حقیقی کرامت ہے۔ 
’’تکیہ ‘‘درویشوں کے ٹھکانے کو کہا جاتا ہے۔تکیے کی نشستیں فقراء کی اجتماعی زندگی کا ایک اہم جزتو ہیں ہی، یہ عوامی ذوق کی تربیت بھی کرتی ہیں کیوں کہ  عوام یا توامراء سے متاثر ہوکر ان کی تقلید کرتے ہیں یا مذہبی فکر رکھنے والے عوام دوست افراد کی۔ اگر امراء کے طرز عمل کی تقلید کرتے ہیں تو بتکلف اور کسی معاشرتی جبر کے تحت کرتے ہیں لیکن اپنے درمیان رہنے والے مثالی انسانوں کی تقلید کرتے ہیں تو فطرتا،عقیدتاََ اور بعض اوقات ضرورتاََ کرتے ہیں۔ ان مثالی شخصیات یعنی فقراء و دراویش کی زندگیوں کے معمولات نا محسوس طور پر عوام کی شخصیتوں اور زندگیوں میں رچ بس جاتے ہیں۔میر کے اس شعر میں بھی ایک تکیے کی تجسیم کی گئی ہے۔اب یہ قاری کے تاریخ اسلامی کے مطالعے،اپنے خطے کی تہذیب سے واقفیت، وسعت ِظرف، پروازِ تخیل اورذوق تماشا پر منحصر ہے کہ میرؔ کے اس شعر میں جس تکیے کے نقش ابھر رہے ہیں ،اسے قاری کس شکل میں دیکھتا ہے۔
میں رویا کڑھا کرتا ہوں دن رات جو، درویش
من بعد مرے تکیے کو غم خانہ کہیں گے[endnoteRef:18]
 [18:  ۔	میر تقی  میر، کلیات میر،جلد چہارم،283۔] 

 یہاں یاد رکھنا چاہیے کہ مثالی خانقاہ مشینیاتی انداز سے چلنے والے جدید فلاحی اداروں کے برعکس انسانی دل کی حرارت سے چلتی ہے۔خانقاہوں میں ادا کی جانے والی رسوم کا تعلق بھی احساس کے زندہ کرنے سے ہے۔ آداب ، قاعدوں کی پاسداری بھی تکریم انسانیت سکھانے کے لیے ہے۔دل میں سوز و گداز کا پیدا کرنا اس نظام کا ایک بنیادی مقصد ہے۔اور اس نوعیت کے حزن  کی باطن کی تطہیر میں بڑی اہمیت ہے۔ 
اللہ تعالیٰ نے قرآن مجید میں فرمایا ہے:
و تضحکون و لا تبکون	ترجمہ: اور ہنستے ہواور روتے نہیں۔[endnoteRef:19] [19:  ۔	قرآن مجید،سورۃ نجم ،آیت ۲۰۔] 

یعنی گریہ حیات و کائنات کے مسائل پر غور و فکر کا ایک لازمی نتیجہ ہے۔
میر تقی میر پر ہی موقوف نہیں شاکر ناجی(پ:1960ء) کے ہاں بھی درویشی کے متعلقات بڑی خوب صورتی  سے لائے گئے ہیں۔ شاکر ناجی کے ایک خوب صورت شعر میں درویشانہ لباس’’دلق‘‘   کا ذکر احترام کے ساتھ کیا گیا ہے گویا کہ دلق درویشوں کے رازوں میں سے ایک راز ہے بلکہ درویش اللہ کے رازوں کے امین ہیں اس لیے ان سے وابستہ ہر ظاہری شے بھی کسی باطنی بھید سے جڑی ہوئی اور لائق تکریم ہے۔
ادب کر دِلق کا ناجیؔ نہ کہہ سخت
نہیں پایا کسی نے رازِ درویش[endnoteRef:20]
 [20:  ۔	شاکر ناجی، دیوان شاکر ناجی، مرتب:بیگم افتخار صدیقی(نئی دہلی: انجمن ترقی اردو (ہند)، 1989ء)،234۔] 

 اسی تسلسل میں حاتمؔ (1699ء - 1783ء)  کا شعر ملاحظہ کیجیے تومعلوم ہوتا ہے کہ مذہبی فکر میں فقراء کو امراء پر جو تفوق حاصل ہے اس کااحساس برصغیر کی مسلم معاشرت میں کتنا گہرا سرائیت کیے ہوئے ہے۔اس نوعیت کے اکثر اشعار میں موازنے کی صورت ملتی ہے۔دو متضاد تہذیبوں کے بیک وقت ذکر اور موازنے سے ظاہر ہوتا ہے کہ اس خطے میں معاشی نا ہمواری کی تاریخ کتنی پرانی ہے اور طبقاتی امتیاز کتنا واضح۔
شمع و مشعل سے اگر ہوتا ہے تاباں قصر شاہ
کلبۂ درویش ہے روشن چراغ ماہ سے[endnoteRef:21]
 [21:  ۔	شیخ ظہور الدین حاتم،دیوان زادہ، اشاعت اول ،مرتب: عبدالحق(دہلی: نیشنل مشن فار مینسرپٹس،2011ء)،343۔] 

یہ بھی ایک مہذب معاشرے کا چلن ہے اور اسلامی تعلیمات کا اثر کہ اظہار انکساری کے لیے روز مرہ گفتگو میں خود اپنی ذات کا ذکر جہاں لانا ناگزیر ہو وہاں اپنے لیے کچھ عاجزانہ کلمات استعمال کر لیے جاتے ہیں۔قائمؔ چاند پوری(1722ء-1793ء) کے ایک شعر پر بحث سے پہلے میرؔ تقی میرکا ایسا ہی ایک شعر دیکھ لیجیے:
کیا کروں میں صبر ِکم کو، اور رنجِ بیش کو
زہر دیویں کاشکے احباب اس درویش کو[endnoteRef:22]
 [22:  ۔	میر تقی  میر، کلیات میر،جلد سوم، 348۔] 

 قائم چاند پوری کے ذیل کے پر تاثیر شعر میں جہاں دیگر فکری فنی محاسن بھی موجود ہیں وہیں شاعر کا اپنے لیے درویش کا لفظ بہت برمحل اور باسلیقہ ہے۔ 
دل پا کے اس کی زلف میں آرام رہ گیا
درویش جس جگہ کہ ہوئی شام رہ گیا[endnoteRef:23]
 [23:  ۔	قائم چاند پوری، دیوان قائم،مرتب: ڈاکٹر خورشید الاسلام(دہلی: مکتبہ ء جامعہ لمیٹڈ، 1223ھ)،3۔] 

فقرا کے وجود کی معاشرے میں موجودگی،ان کے روز مرہ معمولات، سیلانی طبیعتیں،طور اطوار کی سادگی یہ سب چیزیں سترھویں اٹھارھویں صدی کے شعرا کے کلام میں نہایت فطری انداز میں ملتی ہیں۔ کہیں یوں محسوس نہیں ہوتا کہ التزاماً ان کا ذکر لایا گیا ہے ، تصنع کا کہیں شائبہ نہیں ہوتا۔ درویش ان اشعار کے مصرعوں میں یوں نمودار ہوتے ہیں جیسے ہوا چلتی ہے، پانی بہتا ہے، سورج اپنی کرنیں زمین تک پہنچاتا ہے اور رات ہونے پر چاند اپنی چاندنی بکھیرتا ہے۔میر کا دل پذیر شعر ملاحظہ کیجیے۔ 
کل سیل سا جوشاں جو ادھر آیا میرؔ
سب بولے کہ یہ فقیر سیلانی  ہے[endnoteRef:24]
 [24:  ۔	میر تقی  میر، کلیات میر،جلد سوم، 204۔] 

 میر تقی میرؔ،ظہور الدین حاتمؔ اور قائمؔ چاند پوری کے بعداٹھارھویں صدی تک آتے آتے یہ صورت کسی حد تک بدلتی دکھائی دیتی ہے۔ حقیقی زندگی کے درویش منش شاعر خواجہ حیدر علی آتش ؔکے یہاں بھی شعر میں اپنے پیش روئوں کے برعکس ’’ہوجانے‘‘  اور ’’کر لینے‘‘  کا فرق نمایاں ہے۔
کھڑے رہتے ہیں در پہ ان کے مشتاق ان کی صورت کے
توجہ سے دل درویش وہ خورسند کرتے ہیں[endnoteRef:25]
 [25:  ۔	خواجہ حیدر علی آتش، کلیات آتش(لاہور: سنگ میل پبلی کیشنز، 2007ء)،213۔] 

 آتشؔ کو اپنا تعارف  ’’مرد ِدرویش ہوں ‘‘ کا آوازہ لگا کر کروانا پڑتا ہے۔ 
مرد درویش ہوں، تکیہ ہے توکل میرا
خرچ ہر روز ہے یاں آمد بالائی کا[endnoteRef:26]
 [26:  ۔	ایضاً، 20۔] 

 ایک بار پھر تھوڑا سا ماضی کی طرف رخ پھیریے تو میرؔ کے یہاں بھی تعلّی کی ملتی جلتی صورت ملتی ہے لیکن اس کی تاثیر کچھ میر ہی کا خاصہ ہے۔
سید ہیں میرؔ صاحب و درویش و دردمند
سر رکھئے ان کے پاؤں پہ جائے ادب ہیں یہ[endnoteRef:27]
 [27:  ۔	میر تقی  میر، کلیات میر،جلد سوم،218۔] 

آتشؔ کے یہاں فقیری اختیار کرلینے کا جواز بھی مجاز میں ملتا ہے۔
ایک الف سے قد کے سودے میں ہوا آتش فقیر
چار ابرو کو صفا کرکے قلندر ہوگیا[endnoteRef:28]
 [28:  ۔	خواجہ حیدر علی آتش، کلیات آتش،103۔] 

ایک بار پھر میرؔ کے عشق مجازی سے آتشؔ کے مجازی عشق کا موازنہ کرنا پڑتا ہے۔آتش کا ’’چار ابرو کو صفا‘‘  کرنا ظاہری ہئیت میں پیدا کی گئی تبدیلی کا عکاس ہے تو میرؔ کا’’ لوہو پینا‘‘ باطنی تبدیلی کا غماض ہے۔دونوں کی فکری پرواز کے اُفُق الگ ہیں اور میرؔ کاامتیاز نمایاں ہے۔
چاہ کیے درویش ہوئے تو آب و خورش کی فکر نہیں
لوہو پیو گے اپنا ہر دم، غم غصہ ہی کھاؤ گے[endnoteRef:29]
 [29:  ۔	میر تقی  میر، کلیات میر،جلد سوم،375۔] 

بحیثیت مجموعی اردو غزل میں ابتدا ہی سے ایک مرد درویش اپنی شان استغنا کے باوصف جھلکتا رہا ہے۔یہاں تک کہ انیسویں صدی میں علامہ اقبالؒ نے اس مرد درویش کی درویشی کو بھی آزمانے کی ٹھانی۔
خداوندا یہ تیرے سادہ دل بندے کدھر جائیں
کہ درویشی بھی عیاری ہے سلطانی بھی عیاری[endnoteRef:30]
 [30:  ۔	علامہ اقبال، کلیات اقبال،اشاعت اول  ،371۔] 

میرؔ نے مردِ درویش کی جن صفات اور درویشی کی جن جزئیات کو الگ الگ اشعار میں موتیوں کی صورت پرویا تھا، اقبال ؒ کے نزدیک یہ بھی ناکافی ہے،ملمع کاری ہے۔

